કોઈ પણ જાતની ઓળખાણ વગર ફક્ત એક ફોન પર થયેલી વાતને આધારે ખૂબ જ વ્યસ્ત રહેતા મોટા માણસો અમારા પર વિશ્વાસ મૂકીને અમને મદદ કરે, તે અમારા માટે એક સુખદ અનુભવ બની ગયો. હવે અમારા અડધા ખર્ચની વ્યવસ્થા તો થઈ ગઈ, પરંતુ હજી ઘણું બાકી હતું. ત્રણ-ચાર દિવસ શિકાગોમાં ક્યાં રહેવું એ પણ પ્રશ્ન હતો. એ પછી અમે તુરંત હોટલોની ડિરેક્ટરીના પાનાં ઉથલાવવા માંડ્યા. એક-બે હોટલોમાંથી જવાબ મળ્યા કે ફ્રી રહેવા માટે તમારે અમારી મુખ્ય ઑફિસનો સંપર્ક કરવો. એક હોટલના સાનફ્રાન્સિસ્કોના વડા મથકે ફોન કરીને એના માલિકને અમારી સઘળી વિગતો અમે જણાવી. મેં તેમને ફ્રી રહેવાની સગવડ જોઈએ છે, તેવી વિનંતી કરી. તેમણે જવાબ આપ્યો કે શિકાગોમાં હમણાં જ તેમની નવી મોટલ ચાલુ થઈ છે અને ગેસ્ટ તરીકે અમને ત્યાં રહેવા મળી શકશે. સાથે એમણે એ જણાવ્યું કે એ મોટલ કોન્ફરન્સના સ્થળેથી લગભગ ચાલીસ માઈલ જેટલી દૂર છે અને ત્યાં જવા-આવવાની વ્યવસ્થા તે નહીં કરી શકે. અમે તેમનો આભાર માનીને જણાવ્યું કે તેઓએ અમારી ફ્રી રહેવાની વ્યવસ્થા કરી તે પણ અમારા માટે ઘણું છે.